**Am împletit lumina-n versuri**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Fiecare primeşte un nume când se naşte,

Dar trebuie să fie în stare să-şi boteze viaţa

Cu un cuvânt care să-i dea un sens.”

Paulo Coelho

- Privesc pe cer, nu-i niciun nor

Povestea mea e un tablou,

Îmi amintesc, am fost cocor,

Acum dansez și dansu-i nou.

Plutim prin versuri amândoi,

Doi albatroși exuberanți,

Ne-mbracă visele sau goi

Zburăm, nu vrem să fim perdanţi.

Dansez pe boltă un tangou,

În brațe simt căldura ta,

Alt răsărit aștept din nou,

Amurgul poate-l vom uita.

- Două extreme suntem noi,

Tăcere şi cuvânt notoriu,

Eu rătăcind ades prin ploi,

Tu cald, mereu. Aleatoriu,

Îmi spun, destinul ne-a ales

Ori Dumnezeu mai dă cu zarul

Şi-o fi avut vreun interes

S-aşeze-n palma noastră harul

De a-mpleti lumini în vers

Şi stele-n părul dimineţii,

Doi albatroşi prin univers

Valsând pe aripile vieţii.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014